次韵子由浴罷
作者：蘇軾
朝代：宋

paragraphs: 理髮千梳浄，風晞勝湯沐。
閉息萬竅通，霧散名乾浴。
頹然語默喪，靜見天地復。
時令具薪水，漫欲濯腰腹。
陶匠不可求，盆斛何由足。
老雞卧糞土，振羽雙瞑目。
倦馬𩥇風沙，奮鬣一噴玉。
垢浄各殊性，快愜聊自沃。
雲母透蜀紗，琉璃瑩蘄竹。
稍能夢中覺，漸使生處熟。
楞嚴在牀頭，妙偈時仰讀。
返流歸照性，獨立遺所矚。
未知仰山禪，已就季主卜。
安心會自得，助長毋相督。